“As jou vyand honger is, gee hom iets om te eet; as hy dors is, gee hom iets om te drink; want deur dit te doen,maak jy hom vuurrooi van skaamte. Moet jou nie deur die kwaad laat oorwin nie, maar oorwin die kwaad deur die goeie.”
Ons sug swaar en raak moedeloos maar ons moet weet dat wanneer jy die Here Jesus kies as Redder en Here van jou lewe, het ons nie ‘n ander keuse nie, want dit is nie meer ek wat lewe nie, maar die Here in my. Die groot vraag bly, wie is my regtige vyand? Efesiërs 6:12 sê tog so duidelik “Ons stryd is nie teen vlees en bloed nie, maar teen die bose magte van hierdie wêreld, teen bose geeste in die lug. Ons moet staande bly ondanks die listige aanslae van die duiwel en nie kwaad met kwaad vergeld nie. Ons moet meer en meer die beeld van God vertoon. Dit toets ons Christenskap en dit is radikaal anders en nuut en die wêreld mag dink ons is gek. Die wêreld sal in vuurrooi skaamte staan want God het reeds hierdie wêreld oorwin.
“Want Ek sal water giet op die dorsland en strome op die droë grond. Ek sal My Gees op jou kroos giet en My seën op jou nakomelinge.”
In Jesaja se tyd was die toekoms vir Israel ook nie rooskleurig nie. Hulle het heel waarskynlik dieselfde vrae gevra wat ek en jy vra. Die profeet het sy volk ook geen finansieelversekerde toekoms beloof nie. Maar één ding het hy baie duidelik gestel, Wanneer jy aan die toekoms dink, dink aan jou Skepper! Hy het jou geskape en Hy is die bron van jou lewe! Daarom hoef jy geen angs te hê oor die toekoms nie. Jou God is met jou. Hy gee sy Gees aan jou en Hy hou die wag oor jou.
Jare terug het ons op Upington gewoon, in die goeie Noord-Kaap. Upington se poskode was 8800 en was dit altyd ‘n sê-ding dat die 88 van die poskode staan vir hitte en die 00 staan vir min reën. Upington was baie bekend vir sy warm dae en nagte en natuurlik die min reën! Tydens een van hierdie baie warm aande was ons sonder water weens ‘n stukkende waterpyplyn iewers in die dorp. Daardie nag kon ek net nie slaap nie. Ek het gesmag na water soos nog nooit vantevore.
Hierdie smagting na water het my laat dink aan wat Jesus by ons soek – waarna smag Hy? Hy verlang daarna dat ons na geregtigheid sal smag. Nie soseer dat daar in hierdie wêreld reg sal geskied nie, dit seker ook, maar omdat ek bewus is van die ongeregtigheid IN MY, soek ek geregtigheid vir myself. Ek is bewus van my sonde, ek treur oor my sonde en ek smag daarna om “geregtig” verklaar te word, om gereinig te word van die onreg wat so totaal deel van my wese is.
“Vrees en respekteer God en gee Hom eer, lof en aanbidding, want die tyd van sy oordeel het gekom en aanbid Hom, wat die hemel , die aarde, die see en die waterfonteine gemaak het.”